O‘ZBEKISTON RESPUBLIKASI BUXORO-XIVA MINTAQASINING ShARQIY KULTAK — ShIMOLIY NIShON — QAMAShI INVESTITSIYa BLOKI DOIRASIDA NEFT VA GAZ QIDIRISh UChUN GEOLOGIYA-RAZVEDKA IShLARI OLIB BORISh TO‘G‘RISIDA

Zamonaviy usullarni, texnologiyalar va asbob-uskunalarni qo‘llash hisobiga geologiya-razvedka ishlari samaradorligini oshirish, to‘g‘ridan to‘g‘ri xorijiy investitsiyalarni jalb etgan holda O‘zbekiston Respublikasi hududida uglevodorod xomashyoning razvedka qilingan zaxiralari hajmini ko‘paytirish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Yer qa’ri uchastkalaridan foydalanish huquqi uchun litsenziyalar berish tartibini takomillashtirish chora-tadbirlari to‘g‘risida” 2007-yil 7-iyundagi PQ-649-son qarori bilan tasdiqlangan Yer qa’ri uchastkalaridan foydalanish huquqini berish tartibi va shartlari to‘g‘risidagi nizomning VIII bo‘limi 84-bandiga muvofiq O‘zbekiston Respublikasi Davlat geologiya qo‘mitasi, Davlat tabiatni muhofaza qilish qo‘mitasi, “Sanoatkontexnazorat” davlat inspeksiyasi va “O‘zbekneftgaz” milliy xolding kompaniyasi timsolida ekspertiza qilish bo‘yicha vakolatli organlar tomonidan Sharqiy Kultak — Shimoliy Nishon — Qamashi investitsiya bloki doirasida geologiya-razvedka ishlari olib borish yuzasidan yiriklashtirilgan texnik-iqtisodiy hisob-kitob bo‘yicha ijobiy xulosalar berilganligi ma’lumot uchun qabul qilinsin.
 2. “O‘zbekneftgaz” milliy xolding kompaniyasi tomonidan “ZEROMAX GmbH” kompaniyasi (Shveysariya) bilan birgalikda ishlab chiqilgan, 2008—2012-yillar davrini nazarda tutadigan Sharqiy Kultak — Shimoliy Nishon — Qamashi investitsiya bloki doirasida: 
 Ayzavat uchastkasida 2D usuli bilan 800 pogon km hajmida seysmorazvedka ishlari olib borishni va Girsan, Qirqquloch-Alyadun, Gasanja-Dalikun, Nishon va Beshkent-Qamashi uchastkalarida 3D usuli bilan 2100 kv km hajmida seysmorazvedka ishlari olib borishni;
 24 ta yangi istiqbolli tuzilmalarni keyinchalik qidiruv burg‘ulashiga kiritgan holda tayyorlashni;
 161,12 ming pogon metr, shu jumladan 80440 pogon metr qidirish va 80680 pogon metr razvedkaga oid burg‘ulash ishlarini amalga oshirishni;
 48 ta qidirish-razvedka quduqlari qurishni;
 uglevodorod zaxiralari 102,25 mln tonna shartli yoqilg‘i hajmida o‘sishini ta’minlashni;
 238,7 mln. dollar, shu jumladan dastlabki uch yilda 164,8 mln. dollar miqdorida to‘g‘ridan to‘g‘ri investitsiyalar jalb etilishini nazarda tutadigan geologiya-razvedka ishlari olib borish yuzasidan yiriklashtirilgan texnik-iqtisodiy hisob-kitob ma’qullansin.
 3. O‘zbekiston Respublikasi Davlat geologiya va mineral resurslar qo‘mitasi O‘zbekiston Respublikasi Prezidentining “Yer qa’ri uchastkalaridan foydalanish huquqi uchun litsenziyalar berish tartibini takomillashtirish chora-tadbirlari to‘g‘risida” 2007-yil 7-iyundagi PQ-649-son qaroriga muvofiq “ZEROMAX GmbH” kompaniyasiga Sharqiy Kultak — Shimoliy Nishon — Qamashi investitsiya blokini geologik jihatdan o‘rganish uchun yer qa’ri uchastkalaridan foydalanish huquqi uchun litsenziya bersin.
 4. “ZEROMAX GmbH” kompaniyasiga:
 Sharqiy Kultak — Shimoliy Nishon — Qamashi investitsiya bloki burchak nuqtalarining tasdiqlangan koordinatlari doirasida litsenziyaning amal qilishi davrida o‘z tavakkalchiligi ostida geologiya-razvedka ishlari ko‘rsatkichlari bajarilishini albatta ta’minlagan holda geologiya-razvedka ishlari olib borishga; 
 kompaniyaning sho‘ba korxonasi — “O‘zgazoyl” xorijiy sho‘ba korxonasini berilayotgan yer qa’ri uchastkalarida geologiya-razvedka ishlarini olib borish bo‘yicha operator sifatida jalb etishga ruxsat berilsin. Bunda investor operatorning xatti-harakatlari uchun o‘z xatti-harakatlari singari javob beradi.
 5. “O‘zbekneftgaz” milliy xolding kompaniyasi “ZEROMAX GmbH” kompaniyasi bilan birgalikda O‘zbekiston Respublikasi Buxoro-Xiva mintaqasining Sharqiy Kultak — Shimoliy Nishon — Qamashi investitsiya bloki doirasida neft va gaz qidirish uchun geologiya-razvedka ishlarini olib borish bo‘yicha bitimni amalga oshirish yuzasidan, uni imzolash huquqi bilan, O‘zbekiston Respublikasining vakolatli organi etib belgilansin. 
 “O‘zbekneftgaz” milliy xolding kompaniyasi boshqaruvi raisi (N.A. Ahmedov) Bitimda nazarda tutilgan, investor tomonidan qabul qilingan majburiyatlar o‘z vaqtida amalga oshirilishi ustidan qonun hujjatlarida belgilangan tartibda tizimli nazoratni va Vazirlar Mahkamasiga har oyda loyihaning amalga oshirilishi to‘g‘risida xolisona axborot taqdim etilishini ta’minlasin.
 7. Qashqadaryo viloyati hokimligi operatorga Bitimni amalga oshirish uchun zarur bo‘lgan yer uchastkasini belgilangan tartibda ajratsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari E.R. Shoismatov zimmasiga yuklansin.